היום, יותר מתמיד, קשה מאוד להסתדר בלי לימודים גבוהים או תואר אקדמי, ואי אפשר להתקבל לאוניברסיטאות הנחשבות בלי ציון טוב במבחן הפסיכומטרי. במשך השנים המבחן הזה חטף לא מעט ביקורות. רצו להחליף אותו ולבטל אותו, ואז לשנות אותו, אבל הכלבים נבחו, השיירה עברה, והפסיכומטרי עוד כאן וכנראה שהוא לא הולך להיעלם בקרוב. והאמת? לעבור את המבחן הזה בשלום זו לא משימה קשה כמו שנוטים לחשוב. הנה כמה טיפים שיעזרו לכם לדלג מעליו.
את ערכת ההרשמה אפשר לקנות בכל חנויות הספרים האוניברסיטאיות, ברשתות הספרים ובמרכז הארצי לבחינות והערכה. היא כוללת שובר תשלום וטופס הרשמה. את התשלום עצמו יש לבצע באחד מסניפי הבנקים. לאחר שהטופס מגיע למרכז הארצי לבחינות והערכה, נשלח אליכם הביתה הזימון לבחינה. אפשר לבקש להיבחן קרוב למקום מגוריכם, אבל זה לא תמיד מסתדר. הבחינה עצמה מתקיימת מספר פעמים בשנה, בדרך כלל באולמות ובתנאי הישיבה המקובלים באוניברסיטאות.
המבחן הפסיכומטרי מורכב מארבעה חלקים; כתיבת חיבור בעברית, חשיבה מילולית, חשיבה כמותית ואנגלית. סך הכל יש בו 175 שאלות, שצריך לענות עליהן בשלוש שעות ועשר דקות, ואין הפסקה באמצע. לכו לשירותים לפני.
החלק של החשיבה מילולית בוחן כישורים מילוליים, הבנת הנקרא, עושר לשוני ולוגיקה בסיסית. החלק של החשיבה הכמותית בוחן את הידע והיכולת המתמטית, וכן יכולת של ניתוח נתונים שאינה תלויה בידע מתמטי מוקדם. החלק של האנגלית בוחן את רמת ההבנה שלכם ויש בו שאלות של אוצר מלים ומבחן יכולת קריאה. בקיצור, אם עברתם בגרות בשלוש יחידות, זה אמור להספיק פחות או יותר.
כמובן שהצלחה במבחן היא פונקציה של לא מעט דברים, אבל המומחים ממליצים קודם כל להתאמן על ידי סימולציות. כלומר, לענות על שאלונים פסיכומטריים באותה צורה, באותו אופן ובאותו זמן של הבחינה האמיתית. עצה שימושית נוספת היא לחלק את סדר העדיפויות שלכם לפי הנושאים בבחינה. אם נשאר לכם מעט זמן, והחלק החלש שלכם הוא אנגלית, תקדישו לו את מירב הזמן. ואם יש פה ושם נושאים קטנים שאתם פשוט לא טובים בהם, שווה לפעמים לקחת את הסיכון ולהפסיד עליהם כמה נקודות, מאשר לבזבז זמן יקר.
לא מספיק לראות היכן אתם טובים יותר או פחות - חשוב לבדוק למה לוקח לכם יותר זמן לענות ולמה פחות, ולפי זה להיערך בהתאם. אם אתם רואים ששאלות באלגברה לוקחות המון זמן, למרות שאתם פותרים אותן נכון, זה אמור להדליק נורה אדומה ולשנות את סדר עדיפויות הלמידה שלכם.
רבים חושבים שאת היום האחרון לפני הבחינה צריך לנצל למרתון אינטנסיבי של למידה, אבל זה ממש לא נכון. למעשה, כל המומחים ממליצים ביום הזה דווקא לעשות משהו נחמד ומרגיע, משהו שיגרום לכם להפעיל את הראש בצורה מינימלית.
חשוב להכין מראש את כל הציוד הדרוש לבחינה: זימון מהמרכז הארצי, מחקים, מחדד, סטופר, תעודת זהות, עפרונות HB2 מחודדים, אוכל, בגדים נוחים ומים, אבל לא יותר מדי. בבחינה אסור להשתמש במחשבונים ובשעוני מחשב, בטלפונים, בשעונים מעוררים, במכשירי קשר, במכשירים אלקטרוניים, וכמובן אסור להשתמש בספרי עזר או מילונים. מי שמעשן - ייאלץ להתאפק.
בערב שלפני, לכו לישון מוקדם. אל תבזבזו את הזמן בלחצים מיותרים ושיחות ארוכות עם חברים ובני משפחה. למחרת קומו מוקדם, תעבירו את הבוקר בצורה רגועה, תאכלו ארוחת בוקר טובה ומזינה, וגם שוקולד לדרך זה לא דבר רע.
יש לא מעט סיפורים על אנשים שקיבלו בלק-אאוט מוחלט. לא צריך להילחץ, מדובר בתופעה די מוכרת. קחו כמה נשימות עמוקות, תשטפו את הפנים ותתחילו לחזור על החומר בראש, מהקל אל הכבד. וזהו זה, סעו לשלום, המפתחות להצלחה ממש בפנים.
המלצה אחרונה וחשובה היא להירשם לקורס הכנה לפסיכומטרי. באמצעות שימוש במערכת סינונים מתוחכמת תוכלו למצוא כאן - רשימה ממוקדת של מוסדות ומכוני לימוד המתמחים בהכנה לפסיכומטרי. בהצלחה.
>> בואו לדבר על זה בפורום פסיכומטרי ותנאי קבלה.
>> בואו להתעניין במחירים בתחום הכנה לפסיכומטרי.